2008-as cannes-i fesztivál
A 61. cannes-i fesztivált 2008. május 14. és 25. között rendezték meg, Sean Penn amerikai színész-filmrendező elnökletével. A rendezvényen 31 ország 57 nagyjátékfilmje szerepelt, melyeket 96 ország 1792 filmjéből választottak ki. A hivatalos versenyprogramban 22 nagyjátékfilm és 9 rövidfilm szerepelt; az Un certain regard szekcióban 20, a Cinéfondation keretében 17, míg versenyen kívül 5 alkotást, valamint különféle szekciókba szervezve további 51 filmet vetítettek. A párhuzamos rendezvények Kritikusok Hete szekciójában 7 nagyjátékfilmet és 7 rövidfilmet mutattak be, a Rendezők Kéthete elnevezésű szekció keretében pedig 20 ország 22 nagyjátékfilm (külön vetítésen további négy), valamint 11 alternatív és fikciós kisfilm vetítésére került sor.